Det betyder blandt andet, at greven driver 50 ejendomme til udlejning. Og har specialiseret sig i sprøjtefri juletræer, som han sælger til Berlin.

De nye forretningsområder er med til at tjene penge, så Christian Ahlefeldt-Laurvig-Lehn kan renovere sit gods løbende og holde det ved lige.

- Der er de her store værdier, som vi skal passe på. Og det er jo en fornøjelse, når det lykkes, forklarer han.

Politisk slagsmål om loven

På Christiansborg er der allerede inden vedtagelsen modstand mod den ny lov. Loven har sit flertal og vil blive vedtaget i Folketinget i løbet af foråret af regeringspartierne og Dansk Folkeparti.

Men Socialdemokratiet siger nu, at de vil rulle loven tilbage, hvis de får flertal efter næste valg.

- Hvis vi vinder regeringsmagten, så har vi tænkt os at annullere den nedsættelse af arveafgiften, som regeringen her lægger op til. Det vil vi gøre, både fordi at det ikke giver vækst og arbejdspladser i Danmark, og fordi vi ikke vil være med til at give dem, der i forvejen har allermest en stor skatterabat, siger Socialdemokratiets ordfører på sagen Lea Wermelin.

Læs også : Ingen arveafgift: Tronskifte i Lego giver ikke en krone til staten

Konkret handler forslaget om at sænke arveafgiften for såkaldt familieejede virksomheder fra 15 til fem procent. Den sænkes løbende de næste tre år. Og når den er fuldt gældende, er prisen for statskassen en milliard kroner om året.

- Det handler jo om, at de skal have gode ramme betingelser, så de kan vækste, udvikle sig og ansætte flere medarbejdere og blive på danske hænder i stedet for at blive opkøbt af nogle udlændinge, kapitalfonde og andet og flytte til udlandet, siger skatteminister Karsten Lauritzen (V).

Den milliard som det koster skal jo tages et sted fra?

- Jamen, det er jo en milliard man kunne vælge at bruge på andre ting, men vi vælger at investere dem i rygraden af dansk erhvervsliv, som er de mange tusinde særligt familieejede virksomheder, siger skatteministeren.

Arvingerne

Ifølge lovforslaget er der 23.000 familieejede virksomheder, der skal overdrages til næste generation i de kommende år. Og som altså kan få gavn af lavere afgift.

Dansk Folkepartis ordfører afviser kritikken fra Socialdemokraterne. Lavere arveafgift vil sikre arbejdspladserne.